Boek: Die laaste reis | Maroela Media
Die laaste reis is Karel Schoeman se "reisbriewe" ‒ mymeringe, gedagtes en herinneringe van sy laaste drie kort reise na Lesotho saam met Jemina Meko en Mamohau Lekula wat hom die afgelope nege jaar versorg het. Dit behels drie kort verslae oor sy besoeke in die maand voor sy dood en is in die vorm van e-posse aan 'n paar "persoonlike korrespondente" gestuur. Vanselfsprekend staan die tema van afskeid sentraal in die briewe.
Ek teken hierdie dinge op uit pligsgevoel, as't ware onder dwang; want dit is nie meer vir my vanselfsprekend om te skryf nie, nie meer 'n vreugde nie, laat staan nog 'n bevryding, en die woorde kom ook nie meer vanself nie. Maar dit moet nogtans opgeteken word, hierdie laaste besoek, om my vroeëre verslae aan te vul en af te sluit.
Op sommige van die foto's wat Mamohau in Lesotho so geesdriftig met haar selfoon geneem het, verskyn daar iemand wat ek in 'n berig aan 'n korrespondent beskryf het as 'n afgetakelde ou man met wasige blik en verwarde wit hare. Byna het ek op die treetjies van die hotel in Mohaleshoek gekantel en geval.
En so vir die laaste keer die voorreg om 'n nuwe Karel Schoeman oop te slaan en die wêreld deur sy oë te beskou. Ek sien met gemengde gevoelens na hierdie voorreg uit …